Дело № 2-610/2015.

 ШЕШІМ

 КАЗАҚСТАН РЕСПУБЛИКАСЫ АТЫНАН.

 19 наурыз 2015 жыл.Атырау қаласы.

Атырау облысы мамандандырылған ауданаралық экономикалық соты құрамында төрағалық етуші судья Ибрагимов Ғ.Т., хатшылықта Н.Жанболатов болып, прокурор Ж.Дияровтың, талап қоюшы өкілі Р.Жақсылықұлының (10.03.2015 жылғы сенімхат), жауапкер өкілі Г.Абдешевтің (№ 182 санды 12.04.2013 жылғы бұйрық) қатысуларымен Атырау облысы мамандандырылған ауданаралық экономикалық сотының ғимаратында, ашық сот отырысында «Қазақстан Республикасы Ішкі істер министрлігі Төтенше жағдайлар комитеті Атырау облысының Төтенше жағдайлар департаменті Махамбет ауданының Төтенше жағдайлар бөлімі» республикалық мемлекеттік мекемесінің «Алға орта мектебі» мемлекеттік мекемесінің бастауыш сынып ғимаратын пайдалануды құқық бұзушылықтар қалпына келтіргенге дейін 3 ай мерзімге тоқтата тұруды сұраған талап арызы бойынша қозғалған азаматтық ісін қарап,

 а н ы қ т а ғ а н ы:

 «Қазақстан Республикасы Ішкі істер министрлігі Төтенше жағдайлар комитеті Атырау облысының Төтенше жағдайлар департаменті Махамбет ауданының Төтенше жағдайлар бөлімі» республикалық мемлекеттік мекемесі (келесіде– талап қоюшы) сотқа талап арыз беріп, онда, «Алға орта мектебі» мемлекеттік мекемесінің (келесіде- жауапкер) бастауыш сынып ғимаратын пайдалануды құқық бұзушылықтар қалпына келтіргенге дейін 3 ай мерзімге тоқтата тұруды сұраған.

 Сот отырысында талап қоюшы өкілі Р.Жақсылықұлы талапты қолдап, жауапкерде жоспарлы тексеру жүргізу кезінде өрт қауіпсіздігі ережелері өрескел бұзылғаны анықталғанын, сондықтан оны жойғанға дейін бастауыш сынып ғимаратын пайдалануды 3 ай мерзімге тоқтата тұрудың қажеттілігін түсіндірді.

Жауапкер өкілі Г.Абдешев талапты мойындап, жауабында, талап арызда көрсетілген кемшіліктерді жою үшін жұмыс жасалып жатқанын айтып көрсетті.

 Сот тараптар өкілдерінің түсініктемелерін, прокурордың талап арыз қанағаттандырылуға жатады деген қорытынды сөзін тыңдап, іс-құжаттарын зерттеп, келесі тұжырымдарға келеді.

Қазақстан Республикасының әкімшілік құқық бұзушылық туралы кодексінің (келесіде- ӘҚБтК) 48 бабының 2 бөліміне сай, жеке кәсіпкердің немесе заңды тұлғаның қызметін тоқтата тұру немесе оған тыйым салу әкімшілік құқық бұзушылық туралы істерді қарауға уәкілетті органның өтініші бойынша тек сот тәртібімен ғана жүргізіледі.

Сотта анықталғаны, өрт қауіпсіздік жағдайын тексеру мақсатында талап қоюшы мамандары жауапкердің бастауыш сынып ғимаратында 2015 жылдың 09 сәуір мен 06 наурыз айларында тексеріс жүргізген. Тексеру кезінде жауапкердің ғимаратында Қазақстан Республикасы Үкіметінің 2014 жылғы 09 қазандағы № 1077 қаулысымен бекітілген «Өрт қауіпсіздігі қағидалары талаптары» сақталмағаны анықталған. Орын алған кемшіліктер тізбесі № 9 санды 25 ақпан 2015 жылы жауапкер өкілінің қатысып қол қойған тексеру нәтижелері туралы актісіне көрсетілген. Аталған кемшіліктер оқушылар мен мұғалімдердің және онда келген адамдардың денсаулығы мен өміріне қауіп келтіреді.

 Жауапкердің бастауыш сынып ғимаратында өрт қауіпсіздігіне тексеру жүргізгеннен кейін, өрт қауіпсіздігі ережелері мен нормаларын өрескел бұзғандықтан оған әкімшілік құқық бұзушылық туралы № 5 санды 26.02.2015 жылы қаулы қабылданған.

 Жауапкер өкілі сотта көрсетілген кемшіліктерді жою үшін жұмыс жасалып жатқанын айтып отыр.

 Осыларды негізге ала отырып сот, жауапкердің бастауыш сынып ғимаратын пайдалану кезінде анықталған бұзушылықтар қалпына келтіргенге дейін 3 ай мерзімге тоқтата тұру қажет деген тұжырымға келді.

 Қазақстан Республикасының Азаматтық Іс Жүргізу Кодексінің (келесіде- АІЖК) 116 бабына сай, жауапкерден мемлекет пайдасына мемлекеттік баж алымы өндірілуі тиіс.

Айтылғандардың негізінде, АІЖК-нің 193, 217-221 баптарын, ӘҚБтК-нің 48 бабын басшылыққа алып, сот

 ш е ш і м е т т і:

 «Қазақстан Республикасы Ішкі істер министрлігі Төтенше жағдайлар комитеті Атырау облысының Төтенше жағдайлар департаменті Махамбет ауданының Төтенше жағдайлар бөлімі» республикалық мемлекеттік мекемесінің «Алға орта мектебі» мемлекеттік мекемесінің бастауыш сынып ғимаратын пайдалануды құқық бұзушылықтар қалпына келтіргенге дейін 3 ай мерзімге тоқтата тұруды сұраған талап арызын – қанағаттандыруды.

 «Алға орта мектебі» мемлекеттік мекемесінің бастауыш сынып ғимаратын пайдалануды құқық бұзушылықтар қалпына келтіргенге дейін 3 (үш) ай мерзімге тоқтатуды, осы мерзімде өрт қауіпсізідігі ережелері мен нормаларының талаптарын орындау мақсатында кемшіліктерді жоюды «Алға орта мектебі» мемлекеттік мекемесіне жүктеуді.

«Алға орта мектебі» мемлекеттік мекемесінен мемлекет пайдасына 991 (тоғыз жүз тоқсан бір) теңге мемлекеттік бажды өндіруді.

 Шешімге Қ**азақстан Республикасы Азаматтық іс жүргізу кодексінің 334, 335 бабтарының талабын сақтай отырып,** Атырау облыстық сотының азаматтық және әкімшілік істер бойынша апелляциялық сот алқасына Атырау облысы мамандандырылған ауданаралық экономикалық соты арқылы шешімнің көшірмесін алған күннен бастап 15 (он бес) күн ішінде апелляциялық шағым және (немесе) наразылық келтіруге болады.

 Судья Ибрагимов Г.Т.

Копия верна:

 Судья Ибрагимов Г.Т.